Hierdie artikel is omtrent wenners van die nou geslote Super 12-kompetisie. Vir inligting omtrent wenners van die uitgebreide kompetisie, gaan na Lys van Super 14-kampioene of Lys van Superrugbykampioene Super 12-kampioene was 'n titel wat gegee is aan die wenspan van die Super 12 rugbykompetisie. Die toernooi het van 1996 tot 2005 jaarliks plaasgevind en is in 2006 uitgebrei na die Super 14 en in 2011 na Superrugby met 15 deelnemende spanne. Die toernooi was in die formaat van 'n rondomtalie waarin elke span een keer teen elk van die ander spanne speel. Die finale tabelposisie aan die einde van die rondomtalietoernooi het bepaal wie deurgedring het na die halfeindrondes. 4 punte is toegeken vir 'n oorwinning, 2 vir 'n gelykopuitslag en 0 vir 'n verloor. Bonuspunte is ook toegeken aan 'n span wat 4 of meer drieë druk in 'n wedstryd (ongeag van die uitslag) of wanneer 'n span met 7 punte of minder verloor. Die 4 spanne met die meeste ligapunte aan die einde van die rondomtalietoernooi dring deur na die uitspeelrondes. Die boonste twee spanne kry die voordeel van tuiswedstryde.